በስቶክሆልም የሚገኙ ኢትዮጵያዊያን 165,000.00 የስዊድሽ ክሮነር ለህዳሴ ግድብ ገቢ አሰባሰቡ
አዲስ አበባ፤ መስከረም 13/2006 (ዋኢማ) – በስቶክሆልም የሚገኙ ኢትዮጵያዊያንና ትውልደ ኢትዮጵያዊያን ለህዳሴው ግድብ ግንባታ የሚውል 165,000.00 የስዊድሽ ክሮነር ለህዳሴ ግድብ ገቢ አሰባሰቡ።በስቶክሆልም የታላቁ የህዳሴ ግድብ ምክር ቤት ከኢ.ፌ.ዲ.ሪ ኤምባሲ ጋር በመተባበር የኢትዮጵያን አዲስ ዓመት አስመልክቶ ያዘጋጀው የታላቁ የህዳሴ ግድብ ገቢ ማሰባሰቢያ ኘሮግራም መስከረም 10/2007 ዓ.ም በደማቅ ሁኔታ ተከብሯል፡፡በስዊድንና በሌሎች የኖርዲክ አገሮች የኢትዮጵያ ባለሙሉ ሥልጣን አምባሳደር  ወይንሸት ታደሰ በእለቱ ባደረጉት ንግግር አዲስ ዓመት በሁሉም አገሮች በጉጉት የሚጠበቅ ትልቅ በዓል መሆኑን ገልዕጸው  በተጠናቀቀው የበጀት ዓመት   አገር ውስጥ ትላልቅ ስኬቶችን የተመዘገቡበትና በዓለም አቀፍ ደረጃም ያላት ተሰሚነት ጐልቶ የወጣበት እንደነበር አውስተዋል፡፡በስቶክሆልም የኢትዮጵያ ኤምባሲ ለዋኢማ በላከው መግለጫ እንዳስታወቀው አምባሳደር ወይንሸት ታደሰ በንግግራቸው አገራችን ባለፉት አስር ዓመታት ያስመዘገበችዉን ፈጣን የኢኮኖሚ እድገት ባለፉው ዓመትም አጠናክራ መቀጠሏን ገልጸዋል። ከተከናወኑት ጉልህ ተግባራት መካከል በትላልቅ ሜጋ ኘሮጀክቶች ግንባታ ረገድ በመጠናቀቅ ላይ ያለው የአዲስ አበባ ቀላል የባቡር መንገድ ግንባታ፣ የአዲስ አበባ ጅቡቲ የባቡር ሃዲድ ግንባታ እና 40 በመቶ የተጠናቀቀው የታላቁ የህዳሴ ግድብ ግንባታ ተጠቃሽ ናቸው ብለዋል፡፡ በግብርናው መስክ ከፍተኛ እድገት መመዝገቡ፣ በኢንዱስትሪ መስክ በርካታ ሥራዎች መከናወናቸውን በመግለጽ 2007 ዓመት የአገራችን እድገትና ትራንስፎርሜሽን የመጀመሪያ እቅድ የሚጠናቀቅበት እና ወደ ሁለተኛዉ የእድገትና ትራንስፎርሜሽን እቅድ ለመሸጋገር አስፈላጊው ቅድመ ዝግጅት የሚደረግበት እንዲሁም አገር አቀፍ ምርጫ የምናካሂድበት ዓመት መሆኑን ገልጸው ኢትዮጵያውያንና ትውልድ ኢትዮጵያውያን በአዲስ የአገር ፍቅር ስሜት ለእነዚህ ተግባራት ስኬት ከመንግስት ጋር በጋራ ለመስራት እንዲዘጋጁ ጥሪ አቅርበዋል፡፡ በስቶክሆልም የታላቁ የህዳሴ ግድብ ገቢ አሰባሳቢ ምክር ቤት ሰብሳቢ የሆኑት አቶ ፍጹም ሀይሌ በበኩላቸው በዓሉን ለመታደም እና ለማድመቅ የተገኙት ኢትዮጵያውያንና ትውልደ ኢትዮጵያውያን እንዲሁም የአገራችን አንጋፋ አርቲስቶችን እና የታላቁ የህዳሴ ግድብን ለመገንባት እያደረጉት ያለዉን አስተዋፅኦ አድንቀዋል፡፡በኘሮግራሙ በተለያዩ የስዊድን ከተሞች የሚኖሩ ከ400 በላይ ኢትዮጵያውያንና ትውልደ ኢትዮጵያውያንና የኢትዮጵያ ወዳጆች በመገናኘት የኢትዮጵያን አዲስ ዓመት በጋራ አክብረዋል።